Թռիչքի կառավարման կենտրոն

Թռիչքի կառավարման կենտրոն, ԹԿԿ (), «Ռոսկոսմոս» ընկերության տիեզերական թռչող ապարատների (ՏԹԱ) կենտրոնական կայան, թռիչքների կառավարման աշխատանքների (պրոցեսների, գործողությունների) համալիրների կենտրոնացված օպերատիվ-տեխնիկական ղեկավարումն իրագործող օրգան։ Թռիչքի կառավարումն իրականացվում է աշխատատեղերից, որոնք սարքավորված են հրամանների և ծրագրերի հաղորդման, տիեզերագնացների, ՏԹԱ-ի հետ ինֆորմացիայի փոխանակման կապի կանալներով, վերերկրյա, տիեզերանավերի և ինքնաթիռների չափիչ համալիրներով, կոորդինացիոն-հաշվողական կենտրոնով (ինֆորմացիոն-հաշվողական համալիրով) և այլ ծառայություններով։

Աշխատատեղերում տեղակայված են վերերկրյա և տիեզերական հեռուստատեսության էկրաններ, ստացվող և հաղորդվող տեղեկատվություն դիտողական պատկերման միջոցներ, որոնք հնարավորություն են տալիս հետևել թռիչքի ընթացքին, հրամանների և ծրագրերի անցմանն ու կատարմանը։ ԹԿԿ-ից կառավարում են մեկ կամ մի քանի միատիպ ՏԹԱ-ների թռիչքները։ Ըստ նշանակման տարբեր ՏԹԱ-ների կառավարման անհրաժեշտությունը հանգեցրել է մասնագիտացված ԹԿԿ-ների կազմակերպմանը, որոնց աշխատանքի կոորդինացումն իրականացվում է հրամանա- չափիչ համալիրների պլանակոորդինացիոն ծառայություններով։

Տիեզերագնացություն